

**RAZPIS ZA TUTORJE ŠTUDENTE IN TUTORKE ŠTUDENTKE V ŠTUDIJSKEM LETU 2024/2025**

Spoštovani študentje, spoštovane študentke,

približuje se novo študijsko leto, zato tutorji in tutorke Filozofske fakultete Univerze v Mariboru v svojo ekipo vabimo nove študente in študentke, ki bi želeli opravljati to funkcijo. Vse zagnane in ambiciozne študente in študentke z željo po novih izkušnjah prijazno vabimo, da izpolnite kandidaturo v priponki in s tem pripomorete k razvoju in kvaliteti Filozofske fakultete UM.

Izpolnjen *Obrazec za kandidaturo za tutorja študenta 2024/2025* je treba, skupaj z ostalimi dokazili, najkasneje **do srede, 14. avgusta 2024, do 12. ure** oddati v vložišče Filozofske fakultete UM, ki se nahaja v istem nadstropju kot referat oz. Služba za študentske zadeve. Dokumente oddajte v zaprti pisemski ovojnici, nanjo pa napišite naslov *Študentski svet Filozofske fakultete, Koroška cesta 160, 2000 Maribor* s pripisom *Kandidatura za tutorja študenta – ne odpiraj*. Razgovori s kandidati in kandidatkami bodo potekali med 19. in 23. avgustom 2024. O odločitvah komisije boste preko e-pošte obveščeni do 27. avgusta 2024.

Sledi še nekaj osnovnih informacij o sistemu tutorstva na FF UM.

Dolžnosti tutorjev in tutork:

* individualno ali skupinsko svetovanje ter pomoč študentom in študentkam v skladu s programom dela tutorjev študentov in tutork študentk na FF UM,
* seznanjanje študentov in študentk z vsemi viri informacij,
* sodelovanje z učiteljem tutorjem oziroma učiteljico tutorko, še posebej pri reševanju študijske in študentske problematike,
* obvezna redna udeležba na mesečnih tutorskih sestankih in redno oddajanje poročil,
* sodelovanje na uvajalnem dnevu za bruce, informativnih dnevih in pri aktivnostih Študentskega sveta FF UM,
* obvezna udeležba na usposabljanju, kjer boste prejeli vse potrebne informacije za uspešno opravljanje svojega dela.

Pravice in ugodnosti tutorjev:

* reprezentativna tutorska kratka majica,
* potrdilo o opravljenem tutorstvu konec študijskega leta,
* redno plačilo,
* odlična referenca za bodoče delodajalce in bogate izkušnje s področja organizacije, vodenja in konstruktivnega reševanja problemov.

Koordinatorka tutorjev študentov FF UM

Pia Žula